कटनी. आमजन को यातायात नियमों के प्रति जागरूक करने व वाहन चलाते समय खुद की सुरक्षा का ध्यान रखने का संदेश देने यातायात विभाग द्वारा सड़क सुरक्षा सप्ताह का शुभारंभ मंगलवार को किया। महापौर शशांक श्रीवास्तव व एसपी मिथिलेश शुक्ला ने मिशनचौक से इस अवसर पर निकाली गई रैली को हरी झंडी दिखाकर रवाना किया। रैली में पुलिसकर्मी जहां हेलमेट पहनकर दोपहिया वाहनों के साथ शामिल हुए वहीं स्कूली बच्चे हाथों में यातायात सुरक्षा संबंधी संदेश देते नारों की तख्तियां लेकर निकले। छात्रों ने रैली के माध्यम से शहरवासियों को यातायात नियमों का पालन करने की सीख दी। यातायात टीआई प्रफुल्ल श्रीवास्तव ने बताया यह जागरूकता सप्ताह ११ सिंतबर तक चलेगा। इसके अंतर्गत लोगों को यातायात नियमों के प्रति जागरूक किया जाएगा वहीं नियमों का पालन न करने वालों के खिलाफ कार्रवाई भी की जाएगी।